Okresná prokuratúra Komárno 
Pohraničná 6, 945 28 Komárno 1 	

Sp. zn. : 1 Pv 648/12/4401	Komárno, 17.12.2014
EEČ : 2-30-197-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Komárno
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
hoci mu z ustanovenia § 62 a  nasl. Zákona o rodine vyplývala povinnosť vyživovať svoju dcéru XXXXX, nar. XXXXX, trvale bytom XXXXX,  pričom rozsudkom Okresného súdu XXXXX sp.zn. 9P/373/2010-24 z 2.marca 2011, právoplatným dňa 15.marca 2011,  bol zaviazaný prispievať na výživu dcéry XXXXX mesačne sumou 100,-eur vždy do 15. dňa, toho ktorého mesiaca vopred do rúk matky XXXXX, nar. XXXXX, bytom XXXXX, túto povinnosť si zavinene neplnil od januára 2012 okrem čiastočných a sporadických úhrad výživného, ktoré uhradil matke dieťaťa XXXXX v roku 2012 za mesiace marec, apríl, jún vo výške 300,-eur, v roku 2013 za mesiace január, máj, jún, júl, august, september a október vo výške 1.150,-eur a v roku 2014 za mesiac január, marec, máj, jún, júl, september a október uhradil sumu 1.100,-eur, hoci v kritickom období od 27.júna 2011 do 31.decembra 2012 a od 04.septembra 2013 do 31.decembra 2013 bol zamestnaný v spoločnosti XXXXX na základe dohody o vykonaní práce, kde mal príjem, z ktorého by vedel platiť výživné, ako aj z dôvodu nedostatku finančných prostriedkov, ktorý stav si však zavinil sám, keďže príjmy z vykonávania podnikateľskej činnosti ako živnostník po ukončení prác pre spoločnosť XXXXX nemal, svoju podnikateľskú činnosť na obdobie od 07. januára 2013 do 31. decembra 2015 pozastavil, pričom  prácu si nehľadal ani prostredníctvom príslušného úradu práce zaevidovaním,  čím za obdobie od januára 2012 až doposiaľ, teda k 30.novembru 2014 zaostal na výživnom voči svojej dcére XXXXX spolu sumou 350,-eur,  

lebo zanikla trestnosť činu

Odôvodnenie:
Poverený príslušník Okresného riaditeľstva Policajného zboru, Odboru poriadkovej polície, Obvodného oddelenia PZ v XXXXX podľa ustanovenia §-u 206 odsek 1 Trestného poriadku uznesením ČVS: ORP- 757/BK-KN-2012 zo 06.02. 2014 vzniesol obvinenie XXXXX pre prečin zanedbania povinnej výživy podľa § 207  odsek 1 Trestného zákona na vyššie uvedenom skutkovom základe.

Prečinu zanedbania povinnej výživy  podľa  § 207   odsek 1  Trestného   zákona  sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.
	
Podľa § 86 písmeno a) Trestného zákona trestnosť trestného činu zanedbania povinnej výživy podľa § 207 zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.

Neplnenie vyživovacej povinnosti obvineným bolo vyhodnotené ako zavinené, nakoľko obvinený vedel o svojej zákonnej vyživovacej povinnosti vyplývajúcej mu zo zákona o rodine a z právoplatného rozsudku Okresného súdu XXXXX sp.zn. 9P/373/2010-24 z 2.marca 2011, právoplatného dňa 15.marca 2011, pričom v období, keď výživné neplatil, bol zamestnaný v spoločnosti XXXXX na základe dohody o vykonaní práce, kde mal príjem, z ktorého by vedel platiť výživné. Nedostatok finančných prostriedkov si zavinil sám, keďže príjmy z vykonávania podnikateľskej činnosti ako živnostník po ukončení prác pre spoločnosť XXXXX nemal, svoju podnikateľskú činnosť na obdobie od 07. januára 2013 do 31. decembra 2015 pozastavil, pričom  prácu si nehľadal ani prostredníctvom príslušného úradu práce zaevidovaním. 

Z výsledkov vykonaného vyšetrovania vyplýva, že obvinený do konca novembra 2014 uhradil celé zaostalé výživné na svoju dcéru XXXXX. 

Vzhľadom na skutočnosť, že si obvinený svoju povinnosť dodatočne splnil v celom rozsahu a jeho čin nemal pre dcéru XXXXX trvalo nepriaznivé následky, pričom matke dieťaťa nebolo náhradné výživné vyplácané príslušným orgánom štátu, došlo k splneniu podmienok osobitného ustanovenia o účinnej ľútosti v zmysle § 86 písmeno a) Trestného zákona a v nadväznosti na to k splneniu podmienok zániku trestnosti činu, ktorý je dôvodom na zastavenie trestného stíhania v zmysle § 215 odsek 1 písmeno h) Trestného poriadku. 

Z tohto dôvodu bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Martina Čambalová
prokurátorka